**Realitate**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din înălțimea zicerii supreme

Ce orice beznă cu Lumina umple

Eu de la timp primii aripi de vreme

Și de la viață aripile-n suflet.

Ca puiu-n cuib bat zborul în secunde

Puterea lui să-mi crească și mai mare

Să pot să mă înalț acolo unde

Credința mea dorește ca să zboare.

Clepsidra firii zice:„ Nu se poate:

Te micșorezi căzând încet cu firul!”

Dar eu așa mă vreau în libertate

Și-n ziua ce-și desface trandafirul!

Obișnuința spune:„ Sunt prea grele

Epocile-mplinite cu străbunii

Și-s fără milă ploile de stele,

Prea slabe-s ocrotirile minunii...”

De-acord mi-i orizontul pipăirii

Când cântărește-n degete pământul,

Însă mă rup chemările Iubirii

Ce mi le plouă iar și iar Cuvântul.

Știu că-ntr-o zi, privind numai în față,

M-oi avânta cu aripile-ntinse

Cu tot ce am din viață mai în Viață,

Cu tot ce sunt din mine-n necuprinse!

Victor Bragagiu